КIуэкIуэ Юрий инстаграмым щиIэ напэкIуэцIым щехъуэхъуащ Къэбэрдей-Балъкъэрым щыщ спортсмен, Европэм дзюдомкIэ пашэныгъэр къыщыхьыным теухуауэ ныбжьыщIэхэм ирагъэкIуэкIа зэхьэзэхуэм зи хьэлъагъыр килограмм 55-м нэсхэм я деж дыщэ медаль къыщызыхьа Шэру Муртаз
«Европэм дзюдомкIэ пашэныгъэр къыщыхьыным теухуауэ ныбжьыщIэхэм ирагъэкIуэкIа зэхьэзэхуэм Урысейм и командэ къыхэхам япэ дыщэ медалыр къыщыхуэзыхьар Къэбэрдей-Балъкъэрым щыщ спортсмен Шэру Муртазщ. КIэух зэIущIэм абы ныкъуэкъуэгъу къыщыхуэхъуам къытекIуэнымкIэ зы Iэмали иритакъым. Ар икъукIэ удэзыхьэх зэпеуэ хъуат. Уи текIуэныгъэмкIэ, Муртаз! Къэбэрдей-Балъкъэрым щыпсэухэми сэри къыдбгъэдэкIыу ди гуапэу дынохъуэхъу. А текIуэныгъэм и щIыбагъ къыдэлъщ уи гъэсакIуэ УнэшхуэлI Аслъэнрэ уи адэ-анэмри я лэжьыгъэшхуэ. Ди фIэщ мэхъу спортым ехъулIэныгъэщIэхэр къызэрыщыпхьынур», — щыжеIэ республикэм и Iэтащхьэм и тхыгъэм.
УРЫСЫКЪУЭ Тенджыз.
